Document ID: 31998R0622

31998R0622
L 085/1
SLUŽBENI LIST EUROPSKE UNIJE
UREDBA VIJEĆA (EZ) br. 622/98
od 16. ožujka 1998.
o pomoći državama podnositeljicama zahtjeva za članstvo u okviru pretpristupne strategije, a posebno o uspostavljanju pristupnih partnerstva
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 235.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
budući da su uvjeti koje trebaju ispuniti pridružene države srednje i istočne Europe koje žele postati članice Europske unije utvrđeni na sjednici Europskog vijeća u Kopenhagenu u lipnju 1993.; budući da su glavne poteškoće koje te države imaju u ispunjavanju tih uvjeta uočene u toku provedbe postupka iz članka O Ugovora o Europskoj uniji;
budući da su šefovi država i vlada na sastanku Europskog vijeća u Amsterdamu od 16. do 17. srpnja 1997. ponovili svoju namjeru jačanja pretpristupne strategije Unije kako bi se olakšale pripreme državama podnositeljicama zahtjeva za članstvo te budući da je Komisija predstavila paket prijedloga u vezi s tim pod nazivom „Agenda 2000”;
budući da je na sastanku Europskog vijeća u Luksemburgu istaknuto da pristupna partnerstva kao novi instrument koji treba uspostaviti nakon savjetovanja s državama podnositeljicama zahtjeva za članstvo iz srednje i istočne Europe predstavlja ključni element poboljšane pretpristupne strategije koji će unutar jedinstvenog okvira mobilizirati sve oblike pomoći Zajednice za države podnositeljice zahtjeva za članstvo;
budući da bi bilo primjereno da financijska pomoć Europske zajednice u okviru tih pristupnih partnerstava bude usredotočena na gore navedene poteškoće, te da se rukovodi utvrđenim načelima, prioritetima, privremenim ciljevima i uvjetima;
budući da ova Partnerstva, a posebno njihovi privremeni ciljevi, trebaju pomoći svakoj državi u pripremama za članstvo unutar okvira gospodarskog i društvenog približavanja, kao i u određivanju nacionalnog programa za preuzimanje pravne stečevine EU-a i relevantnog vremenskog okvira za njezinu provedbu;
budući da je od ključne važnosti da se raspoloživim financijskim sredstvima upravlja pažljivo i u skladu s prioritetima koji proizlaze iz mišljenja Komisije o zahtjevima za članstvo i iz razmatranja tih mišljenja unutar Vijeća;
budući da financijska pomoć Zajednice u okviru pretpristupne strategije treba biti pružena tako da se na dotične države primjenjuju programi pomoći koji su usvojeni u skladu s odredbama Ugovora; budući da stoga ova Uredba neće imati financijske posljedice;
budući da je financijska pomoć Zajednice uvjetovana poštovanjem preuzetih obveza sadržanih u Europskim sporazumima i o napretku u ispunjavanju kriterija iz Kopenhagena;
budući da će se o programiranju financijskih sredstava koja čine pomoć Zajednice odlučivati u skladu s postupcima navedenim u Uredbama koje se odnose na odgovarajuće financijske instrumente ili programe;
budući da je prikladno da Vijeće usvoji načela, prioritete, privremene ciljeve i uvjete za svako pojedino pristupno partnerstvo do 15. ožujka 1998. kako bi se Komisiji omogućilo da do kraja 1998. izradi prvo od svojih redovitih izvješća o napretku država podnositeljica zahtjeva za članstvo;
budući da tijela osnovana na temelju Europskih sporazuma imaju središnju ulogu u osiguravanju ispravne provedbe i praćenja pristupnih partnerstava;
budući da će provedba pristupnih partnerstava vjerojatno pomoći u ostvarenju ciljeva Zajednice; budući da Ugovorom za potrebe donošenje ove Uredbe nisu predviđene druge ovlasti osim onih iz članka 235.,
DONIJELO JE OVU UREDBU:
Članak 1.
U sklopu pojačane pretpristupne strategije uspostavljaju se pristupna partnerstva za države podnositeljice zahtjeva za članstvo iz srednje i istočne Europe. Svako pristupno partnerstvo predstavlja jedinstven okvir koji obuhvaća:
-
prioritete određene u analizi stanja u svakoj državi na koje se moraju usredotočiti pripreme za članstvo uzimajući u obzir političke i gospodarske kriterije i obveze svake države članice Europske unije, kako ih je odredilo Europsko vijeće,
-
financijska sredstva za pomoć svakoj državi podnositeljici zahtjeva za članstvo u provedbi prioriteta utvrđenih tijekom pretpristupnog razdoblja.
Članak 2.
Vijeće na prijedlog Komisije kvalificiranom većinom odlučuje o načelima, prioritetima, privremenim ciljevima i uvjetima sadržanim u pojedinim pristupnim partnerstvima koji će biti predstavljeni svakoj državi podnositeljici zahtjeva za članstvo, kao i o naknadnim značajnim izmjenama koje se na njih odnose.
Članak 3.
Ova Uredba nema financijske posljedice. U okviru pretpristupne strategije pomoć Zajednice predstavlja pomoć predviđenu u programima koji su doneseni u skladu s odredbama Ugovora.
Na temelju odluka koje donese Vijeće u skladu odredbama članka 2., planiranje financijskih sredstava potrebnih za pomoć odobrenu u okviru pristupnih partnerstava odvija se u skladu s postupcima navedenim u Uredbama koje se odnose na odgovarajuće financijske instrumente ili programe.
Članak 4.
Ako nedostaje neki od ključnih preduvjeta za nastavak odobravanja pretpristupne financijske pomoći, a posebno ako se ne poštuju obveze iz Europskog sporazuma i/ili ako se ne ostvaruje dostatan napredak u ispunjavanju kriterija iz Kopenhagena, Vijeće može na prijedlog Komisije kvalificiranom većinom donijeti odluku o poduzimanju odgovarajućih koraka u vezi s bilo kojim oblikom pretpristupne pomoći koja je odobrena državi podnositeljici zahtjeva za članstvo.
Članak 5.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. ožujka 1998.

Labels: 18
15
5